钦定古今图书集成/明伦汇编/氏族典/第058卷 > 徐兴
## 钦定古今图书集成/明伦汇编/氏族典/第058卷 > 徐兴

按《宋史徐兴传》：“兴，青州人。以拳勇得隶兵籍。周显德
中，从太祖征淮右。宋初，隶御龙直。会平泽、潞，上其功，
补控鹤军使。征晋阳，部卒壅汾水灌并州城，益多其
劳，还迁本军副指挥使。太平兴国初，从潘美趣团柏
谷，奋与贼斗，有果敢气，人莫能胜。生擒伪兵马都监
李美，身被重创，无所回挠，加指挥使。太宗征太原，讨”
幽、蓟，兴从战，屡中流矢，以著迹闻。补天武都虞候。累
迁秩，出为洺州部署。初议建方田，命兴董其事，寻复
辍。端拱中，修镇、定城，逾月讫工。改莫州防御使、知静
戎军，历祁、博二州。咸平中，为泾原、环庆十州部署。诏
督转灵武刍粮，道积石率掠于寇，兴以步兵畏恧，战
不利。时王荣援兵不应，遂败走，坐削籍，流郢州。会赦，
入为右卫将军，迁左监门卫大将军。景德二年卒，年
六十八